text: মুসলমানদের বিরুদ্ধে নজরদারির তথ্য গোপনই থাকলো
  মুসলমানদের বিরুদ্ধে নজরদারির তথ্য গোপনই থাকলো
  এনআরবি নিউজ, নিউইয়র্ক থেকে: ধর্মীয় কারণে এফবিআই কর্তৃক মুসলমানদের বিরুদ্ধে নজরদারির ডক্যুমেন্ট প্রকাশের প্রয়োজন নেই বলে ফেডারেল আপিল কোর্ট সর্বশেষ একটি রুলিং দিয়েছে। এর আগে ক্যালিফোর্নিয়ার ডিস্ট্রিক্ট জজ প্রদত্ত এক রুলিংয়ে নর্দার্ণ ক্যালিফোর্নিয়ার মুসলমানদের গতিবিধির ওপর গোপনে নজরদারি সংক্রান্ত যাবতীয় তথ্য প্রকাশের রুলিং দিয়েছিলেন। গত সপ্তাহে আপিল কোর্ট সেই রুলিংয়ের বিপক্ষে নির্দেশ দিল। উল্লেখ্য, ২০১০ সালে এফবিআইয়ের নজরদারির নিন্দা জানিয়ে অবিলম্বে নজরদারির বিস্তারিত তথ্য প্রকাশের দাবিতে মামলা করেছিল আমেরিকা সিভিল লিবার্টিজ ইউনিয়ন, দ্য এশিয়ান ল' ককাস এবং বে গার্ডিয়ান নিউজ পেপার সম্মিলিতভাবে। এলাকার শিক্ষা প্রতিষ্ঠান এবং কম্যুনিটি কর্মকান্ডে প্রদত্ত তথ্য নিয়ে এফবিআই মুসলমানদের সকল কর্মকান্ডের ওপর গোপনে নজরদারি চালাচ্ছে কিনা তা নিশ্চিত হতেই এ মামলার উদ্ভব হয়। যুক্তরাষ্ট্রের সংবিধান প্রদত্ত সকল ধর্ম-বর্ণ-গোষ্ঠির নাগরিকের ব্যক্তি স্বাধীনতার অধিকার সমুন্নত রাখার লক্ষ্যেই মাননীয় আদালত ঐ রুলিং দেন। সে অনুযায়ী এফবিআই কিছু তথ্য প্রকাশ করলেও ধর্মীয় বিদ্বেষমূলক মনোভাবের ছাপ থাকা তথ্য নষ্ট করেছে অথবা গোপন করেছে বলে অভিযোগ উঠলে পুনরায় সমস্ত ডক্যুমেন্ট প্রকাশের নির্দেশ জারি হয়েছিল। কিন্তু আপিল কোর্টে সে আবেদন নাকচ হয়ে যাওয়ায় এফবিআইয়ের ধর্মীয় বিদ্বেষমূলক আচরণের ব্যাপারে জনসাধারণ নিশ্চিত হতে পারলেন না।
  কাউন্সিল অন আমেরিকান ইসলামিক রিলেশন্স তথা কেয়ারের আইনজীবী গেডিয়ার আব্বাস এ প্রসঙ্গে বলেন, এফবিআই যে মুসলমানদের বিরুদ্ধে গুপ্তচরবৃত্তি করছে তা জানতে অতিরিক্ত তথ্যের প্রয়োজন নেই। এটি এখন সকলেই জানেন। তাদের ভয়ে মুসলমানেরা ধর্ম-কর্ম করতেও সংশয়ে থাকছেন। এফবিআইয়ের অপ্রত্যাশিত গোয়েন্দাগিরি অব্যাহত রয়েছে, যা প্রতিটি নাগরিকের জন্যেই বিব্রতকর।
  এটর্নী গেডিয়ার আব্বাস আরো উল্লেখ করেছেন, সংবিধান পরিপন্থিভাবে নাগরিকের কর্মকান্ডের ওপর গোপনে নজরদারিকে মেনে নেয়া উচিত নয়। সন্দেহের বশবর্তি হয়ে মুসলমানদের সবসময়েই টার্গেটে রাখার মধ্যেও পেশাদারিত্বের পরিচয় মেলে না।